b'\n_START_ARTICLE_\nGluuon\n_START_PARAGRAPH_\nGluuon on  elementaarosake , mis vahendab tugevat vastasm\xc3\xb5ju ehk v\xc3\xa4rvusj\xc3\xb5udu kvarkide vahel. Nagu footonid kuuluvad ka gluuonid vaheosakeste hulka ja nad on bosonid (nende spinn on 1)._NEWLINE_Teooria j\xc3\xa4rgi on gluuoni mass 0 (katseliselt pole seda veel t\xc3\xb5estatud, kuid kui gluuonil on mass, siis j\xc3\xa4\xc3\xa4b see alla paari MeV/c\xc2\xb2). Kuna gluuon ei osale elektromagnetilises vastasm\xc3\xb5jus, siis on tema elektrilaeng 0._NEWLINE_Eksisteerib kaheksa v\xc3\xb5imaliku "v\xc3\xa4rvuskombinatsiooniga" gluuonit. Kui kvargid kannavad positiivset ja antikvargid negatiivset v\xc3\xa4rvilaengut, siis gluuon kannab korraga \xc3\xbchte v\xc3\xa4rvilaengut ja \xc3\xbchte antiv\xc3\xa4rvilaengut. Et osa v\xc3\xa4rvilaengu ja antiv\xc3\xa4rvilaengu kombinatsioone pole gluuoni jaoks v\xc3\xb5imalikud, siis reaalselt eksisteeribki kaheksa gluuoni t\xc3\xbc\xc3\xbcpi. (Seda nimetatakse ka gluuonite oktektiks)._NEWLINE_Et erinevalt footonist (mis on ise elektriliselt neutraalne) omab gluuon ise v\xc3\xa4rvilaengut, siis osaleb ta ka ise tugevas vastasm\xc3\xb5jus, mitte ainult ei vahenda seda._NEWLINE_Gluuoni nimi tuleneb ingliskeelsest s\xc3\xb5nast glue (\'liim\').'